PERCHEZIȚII ÎN DOUĂ DOSARE PENALE DE EVAZIUNE FISCALĂ
La această oră, polițiștii Serviciului de Investigare a Criminalității Economico – Financiare Constanța, sub coordonarea procurorilor de caz din cadrul Parchetului de pe lângă Tribunalul Constanța, efectuează șase percheziții domiciliare, în două dosare penale privind săvârșirea infracțiunii de evaziune fiscală.
Perchezițiile au loc în județul Constanța, urmând a fi puse în aplicare patru mandate de aducere.
Din cercetările efectuate în dosarele penale a rezultat că mai multe societăți comerciale ar fi înregistrat, în evidențele contabile, achiziții fictive de bunuri sau servicii, procedând astfel la diminuarea impozitelor şi taxelor datorate bugetului general consolidat al statului şi crearea unei aparenţe de legalitate a tranzacţiilor.
Prejudiciul total cauzat bugetului general consolidat statului este de peste 1.800.000 de lei, reprezentând T.V.A. și impozit pe profit neachitate.
Suportul de specialitate a fost asigurat de Direcția Operațiuni Speciale din Poliția Română.
La acțiune participă și luptători din cadrul Serviciului pentru Acțiuni Speciale.